## Pradas allibera a les platges de la serra d’Irta la 777a tortuga recuperada a l’Oceanogràfic des de 2007

*** La consellera assegura que s'estudiarà la possibilitat de canviar la ubicació del centre d'interpretació a l'interior del parc natural**

La consellera de Medi Ambient, Aigua, Infraestructures i Territori, Salomé Pradas, ha alliberat en una de les platges del Parc Natural de la Serra d’Irta la 777a tortuga careta (*Caretta caretta*) que, des de l'any 2007, s'ha recuperat a l'Àrea de Recuperació i Conservació d'Animals (ARCA) de l'Oceanogràfic de València.

Es tracta d'un mascle adult de 80 quilos de pes que va ser capturat accidentalment el passat 18 d'octubre per un pesquer d'arrossegament en aigües de Castelló. Des de la mateixa embarcació es va cridar al telèfon 1·1·2 per a activar el protocol de la Xarxa d'Encallaments de manera que l'exemplar va ser traslladat a les instal·lacions de l'Oceanogràfic i tractat pels veterinaris del centre d'una embòlia moderada provocada per la seua captura. A més, a la tortuga -a la qual se li ha posat el nom d''Irta' en homenatge al parc natural- se li ha instal·lat un emissor satel·litari per a fer seguiment de la seua ruta i recuperació en la mar.

La consellera ha assegurat que, només enguany, s'han recuperat més d'un centenar de tortugues que s'han retornat al seu hàbitat, la qual cosa demostra “la bona qualitat de les nostres aigües i el profund compromís amb la biodiversitat de la societat valenciana”. En este sentit, ha assenyalat que des de la Generalitat “es continuarà treballant amb els ajuntaments dels parcs naturals i amb institucions com l'Oceanogràfic per a mantindre esta línia de respecte i protecció de la fauna autòctona valenciana”.

D'altra banda, Salomé Pradas també ha explicat que el seu departament ja està estudiant la possibilitat “de canviar la ubicació del Centre d'Interpretació del Parc Natural de la Serra d’Irta perquè estiga a l'interior del parc en un projecte que està consensuat amb els ajuntaments d'Alcalà de Xivert, Peníscola i Santa Magdalena de Pulpis.”

La nova ubicació del centre d'interpretació forma part d'un projecte més ampli que inclou la posada en marxa d'un altre centre, “però especialitzat en la banda marina del parc en l'antiga Caserna de Carabiners de la platja del Pebret de Peníscola.”

“En este sentit -ha continuat la consellera- continuarem treballant a potenciar la reserva marina i, per a fer-ho, adquirirem una nova embarcació per a la brigada i augmentarem i millorarem el nombre de boies per a l'amarrament d'embarcacions per a protegir millor les reserves de posidònia.”

Fecha: 02/01/2024